**Kunstiteose tellija: Riigi Kinnisvara AS**

**„Kilingi-Nõmme ühishoone kunstikonkurss“**

**ŽÜRII KOOSOLEKU PROTOKOLL**

Kuupäev: 07.03.2024

Riigi Kinnisvara AS, Tartu mnt 85, Tallinn

Algus kell 11:00 lõpp kell 13:45

Protokollis: žürii koordinaator **Sixten Heidmets**, Riigi Kinnisvara AS

Žürii tööst võtsid osa žürii esimees Kilingi-Nõmme ühishoone arhitekt **Reino Rass**, Siseministeeriumi nõunik **Jüri Triletski**, Eesti Kunstnike Liidu esindajad **Johannes Luik** ja **Vergo Vernik**, Eesti Kunstiteadlaste ja Kuraatorite Ühingu esindajad **Kädi Talvoja** ja **Anu Allas**. Hääletusõiguseta ekspertidena osalesid žürii töös Politsei- ja Piirivalveameti Lääne prefekt **Kaido Kõplas**, Päästeameti Lääne päästekeskuse juht **Heiki Soodla**, Saarde valla abivallavanem **Külli Karu** ning Riigi Kinnisvara kinnisvaraarenduse projektijuht **Aigo Keskküla**.

**1. Koosoleku avamine**

Kell 11:00 avas Sixten Heidmets koosoleku ning tutvustas päevakava.

Žürii liikmed tutvustasid ennast. Kilingi-Nõmme ühishoone arhitekt Reino Rass andis ülevaate hoone kontseptsioonist ning esitles kunstikonkursi lähteülesannet. Siseministeeriumi nõunik Jüri Triletski, Politsei- ja Piirivalveameti Lääne prefekt Kaido Kõplas ning Päästeameti Lääne päästekeskuse juht Heiki Soodla andsid ülevaate hoone funktsioonist ja kasutajatest.

Kunstikonkursi eesmärk – leida sobivaim kunstiteose ideelahendus Kilingi-Nõmme Päästeameti ning Politsei- ja Piirivalveameti siseturvalisuse ühishoonele. Rajatav hoone hakkab paiknema Kilingi-Nõmme linnas Pärnu tänav 79. Kunstiteos hakkab paiknema Kilingi-Nõmme ühishoone peasissepääsu varjualuse külgseinal.

Otsitav kunstiteos on mõeldud hoone sissepääsu aktiveerimiseks ning positiivseks tervituseks hoonesse sisenemisel. Loodav taies peab esindama Eesti kunsti hetkeseisu ning olema sobiv ja kohane siseturvalisuse ühishoonele, nii oma materjalide valiku kui ka teemakäsitluse poolest. Teost luues võiks lähtuda märksõnadest – sõbralik, esinduslik ja riigi kohalolek. Võimalusel palume hoiduda ühishoonele logo või sümboli pakkumisest.

Ühishoone peasissepääsu varjualuse raudbetoonelemendist külgseina mõõtmed klaasfassaadini on 3220 mm (kõrgus) x 3260 mm (laius), millest kunstiteose jaoks on kavandatud ala maksimaalsed mõõdud on 3220 mm (kõrgus) x 1900 mm (laius). Väga oodatud on pannood, reljeefid, ruumilised kompositsioonid ja installatsioonid, mistõttu võib kunstiteos seinast eenduda kuni 300 mm.Kogu paiknemisala ei pea taiesega täitma, kuid loodav kunstiteos peab olema nähtav ja mõjus.

Kunstile broneeritud ala mõõtmed arvestavad hoone peaukse avanemise teekonnaga, loodav teos ei jää avaneva ukse taha varju. Taiese asukoht on hästi vaadeldav nii hoonesse sisenemisel kui ka Pärnu tänava kergliiklusteel liiklejatele.

Kunstiteos tuleb kinnitada raudbetoonelemendi külge. Sellesse elementi avade puurimine on lubatud ainult kunstiteose kinnitamiseks. Seinapaneeli pinnast sissepoole avade lõikamine kunstiteose lahendusega seotud eesmärgil pole lubatud. Loodava taiese kaal võib olla kuni 1200 kg. Alternatiivina on lubatud kunstiteose autoril rajada ise enda kuludega lisavundament betoonseina ette.

Kunstile broneeritud sileda vormipinnaga hallist betoonist seina servad on kaetud veinipunaste alumiiniumkomposiit fassaadiplaatidega. Taiese kohal oleva varikatuse lagi on viimistletud grafiithallide alumiiniumkomposiit paneelidega, varjualuse all on betoonkivisillutis.

Teos võib ühendada erinevaid kunstiliike, -vorme ja materjale. Kavandatav taies peaks olema ajas vastupidavast väärikast **mittepõlevast** materjalist või materjalidest: soovitatavalt metall, klaas, kivi, keraamika või nende materjalide omavaheline kombinatsioon. Vajadusel võib neile mittepõlevatele materjalidele lisada ka teisi materjale mille tulekindluse klass on vähemalt Bs1d0, sellisel juhul on vajalik esitada nende teiste kasutatavate materjalide tulekindluse klassi tõendav vastavusdeklaratsioon.

Kunstiteos peab olema pimedal ajal maitsekalt valgustatud. Varikatuse all on tagatud üldvalgustus lakke süvistatud spot-valgustitega *(toode WE-EF DOC110 134-1625, 15W, 3000K, IP66)*. Lisaks olemasolevale üldvalgustusele võiks ideelahendus sisaldada täiendavat vajaminevat valgustuse lahenduse joonist ning pimeda aja pilti. Võimalusel palume ideekavandis tuua välja lisatavate valgustite näidistooted ja nende paiknemine. Üks võimalus on teost valgustada suunatavate valgustitega, mis on kinnitatud peasissepääsu kohal oleva varikatuse alla lakke. Vältida tuleks pimestava valgusräiguse tekke võimalust. Täpne valgustuslahendus töötatakse välja koostöös hoone arhitektidega. Valgustuse jaoks on ette nähtud toide laes ja seinas asuvast harukarbist. Elektritoite ühenduse ja vajaliku kaabelduse teostab Riigi Kinnisvara koostöös hoone ehitajaga, kattes ühtlasi selle ehitamisega seotud kulud.

Kavandatav kunstiteos peab olema hoonesse sisenejatele ohutu. Teosel ei tohiks olla teravaid detaile, mis võivad inimest vigastada. Kasutatavad lahendused ja materjalid peavad olema vastupidavad, ei tohi olla kergelt määrduvad, samuti ümbrust ega inimesi määrivad. Teose ülalpidamis- ja hoolduskulud peavad olema madalad. Kunstiteos ei tohi takistada ega häirida hoone haldamise ja hooldamisega seotud tegevusi.

**2. Töödega tutvumine, kavandite tugevuste ja puuduste teemaline diskussioon**

Kilingi-Nõmme ühishoone kunstikonkurss osutus populaarseks, ideekavandite esitamise tähtajaks laekus 27 konkursitööd. Kontrollides osalejate poolt esitatud dokumente, leidis kvalifitseerimiskomisjon, et kõigil osalejatel on nõutav kvalifikatsioon ning esitatud osalemistaotlused vastavad kõikidele konkursi tingimustele.

Žürii hindas alljärgnevate märgusõnadega töid:

1. „Abikäsi“
2. „Harilik tamm - *Quercus robur*“
3. „Helkur“
4. „Hoitud“
5. „Igihaljas“
6. „Kaitsekilp“
7. „Kell-kompass“
8. „Kes valvab valvureid“
9. „Kilingi-Nõmme pihlakad“
10. „Kilp“
11. „Koda“
12. „Koostöö“
13. „Krimi/null“
14. „Kõrge lend“
15. „Lõvikäpp“
16. „Militriinu“
17. „Pasunad“
18. „Pesa“
19. „Päästeingel“
20. „Summ“
21. „Sümbioos“
22. „Süsinik ja kevlar“
23. „Turvavõrk“
24. „Veetilk“
25. „Vita Nova“
26. „Õunapuud“
27. „Üksteisele toeks“

Žürii tutvus väljapakutud ideelahendustega, arutles tööde tugevuste ja puuduste üle, võttes arvesse kunstikonkursi lähteülesannet.

Žürii otsustas järgmisesse valikuringi kandideerima jätta järgmised 8 kavandit tähestikulises järjekorras:

1. „Harilik tamm - *Quercus robur*“
2. „Hoitud“
3. „Kaitsekilp“
4. „Koda“
5. „Krimi/null“
6. „Pasunad“
7. „Pesa“
8. „Süsinik ja kevlar“

Žürii liikmed hindasid valikusse jäänud ideekavandite puhul nende sobivust kunstiteose tulevase asukohaga ning tehnilist teostatavust. Valikust jäi välja mitu tööd, mis olid küll kunstiliselt kõrgel tasemel, kuid ei seostunud nii orgaaniliselt ettenähtud asukohaga.

Esimene, teine, kolmas koht valiti välja konsensuse alusel nende kunstiväärtuse põhjal, sealjuures lähtuti võistlusjuhendis märgitud hindamiskriteeriumitest:

* teose sobivus ettenähtud asukohta;
* kontseptuaalse idee selgus ning lahenduse omanäolisus;
* teose sobivus hoone spetsiifikaga;
* teose mõistliku konstruktsiooni, materjalide valiku ning muude hooldusega seotud praktiliste eesmärkidega arvestamine.

**3. Kilingi-Nõmme ühishoone kunstikonkursi tulemus – esikolmiku otsus**

Žürii valis konsensuslikult, ilma hääletuseta välja ideekavandite esikolmiku ning otsustas:

1. **„Süsinik ja kevlar“**
2. **„Harilik tamm - *Quercus robur*“**
3. **„Pesa“**

Kõik žürii liikmed peavad kunstikonkursi tulemust õiglaseks.

# 4. Esikolmiku tööde lühianalüüs

Riigi Kinnisvara koostöös Siseministeeriumiga viis läbi kunstikonkursi, et leida sobivaim kunstiteose ideelahendus Kilingi-Nõmme siseturvalisuse ühishoone peasissepääsu varjualuse külgseinale. Žürii tegi valiku 27 kavandi hulgast ja valis võitjaks võistlustöö **„Süsinik ja kevlar“**.

# I koht

Žürii sõnul suhestub sulatatud klaasplokkidest võidutöö **„Süsinik ja kevlar“** hästi Päästeameti, Politsei- ja Piirivalveameti spetsiifikaga ning sobitub säravalt siseturvalisuse ühishoone seinale.

Klaaspannoos võib näha viiteid rahvuslikule kaheksakannale, teenetemärgile, erakordselt vastupidavale süsinik- ja kevlarkanga tekstuurile ning kamuflaažmustrile. Värviline teos laotakse kokku erikujulistest 25mm-paksustest ultraviolettkiirguses helendavatest ja mittehelendavatest klaasplokkidest. Ultraviolettvalguses helendav teos paistab silma ka pimedal ajal.

Päästeameti Lääne päästekeskuse juhi Heiki Soodla sõnul on võidutöö päästjate kaitseriietuse tulevikuvärvides. „Pääseamet on vahetamas oma riietuse värvigammat tänase sinise asemel liivakarva kollakatesse toonidesse, seega on ka päästjate riietus tulevikus võidutööga sarnases värvigammas. Sümpaatne on, et klaaspannoos võib leida ka pisut politseile omast sinist“, lisas Soodla.

**II koht**

Teise koha pälvis hoone halli värvi seinaga sulanduv anodeeritud alumiiniumist teose kavand **„Harilik tamm - *Quercus robur*“**. Tammelehte ning selle peegeldusi, kordumisi ja kasvamist kujutav kunstiteos on kantud mõttest, et algselt väike tegu võib ajas ja ruumis kasvada millekski suuremaks. Jõudu ja ühtekuuluvust edasi andev mitmekihiline lahendus on mõjus, ajatu ja enesekindel.

**III koht**

Kolmanda koha saavutas kihilise ülesehitusega kavand **„Pesa“**. Ühishoone peasissepääsu seinale planeeritud pesamotiiv kannab endas kodu hoidmise ja kaitsmise sümbolit. Ühishoones on kokku koondunud ametid, mis tegelevad igapäevaselt meie kodude, riigi ja meie endi kaitsmise ning hoidmisega. Punase värvi gradatiivsus annab teosele mõjusa sügavuse ning võimendab valgustatult ruumilist efekti.

# 5. Žürii tähelepanekud, mida võitnud konkursikavandi „Süsinik ja kevlar“ teostamisel võiks arvesse võtta

* Saavutada esteetiline ning kvaliteetselt teostatud lõpplahendus.
* Kui selgub, et võidutöö „Süsinik ja kevlar“ kavand ei ole mistahes põhjustel esitatud kujul või viisil teostatav, soovitab Kilingi-Nõmme ühishoone kunstikonkursi žürii sõlmida kunstikonkursil järgmise koha saanud ideekavandi „Harilik tamm - Quercus robur“ esitajaga teose loomiseks hankeleping.

**6. Kaasnevad tööd, mis kuuluvad tulevase kunstihanke mahtu**

* Enne tööde algust tuleb koostada kõiki töid sisaldav ajakava ja see hankijaga kooskõlastada.
* Enne kunstiteoste loomist tuleb hankijaga kooskõlastada taiese täpsed mõõtmed, konstruktsioon, seinakinnituse lahendus (Riigi Kinnisvara kaasab hoone sisearhitekti).
* Kunstiteos peab olema pimedal ajal maitsekalt valgustatud. Eesmärk on saavutada võidutöö kavandis lubatud valgusefekt. Teos peab olema hämaras hästi vaadeldav ka Pärnu tänava kergliiklusteel liiklejatele.
* Taiese valgustamisel võiks kaaluda nö valguskardina lahendust *(eeskujuks võib tuua Pelgulinna Gümnaasiumi pannoo kvaliteetset valgustit Linealuce Mini, paigaldaks ühtlase valgustriibuna).* Täpne valgustuslahendus töötatakse välja koostöös hoone arhitektiga. Vältida pimestava valgusräiguse tekke võimalust. Vajadusel aitab Riigi Kinnisvara osaliselt korvata taiese valgustamisega seotud kulud.
* Taiese fikseerimisel kasutada soovitavalt läbipaistvat liimi. Valgustatud taiesel ei tohi liim näha jääda.
* Taiese nimesilt ja selle asukoht tuleb hankijaga kooskõlastada (Riigi Kinnisvara kaasab hoone arhitekti).
* Taiese paigaldamiseks tuleb koostada tööprojekt ja see hankijaga kooskõlastada. Tööprojekti aluseks on ideekavand „Süsinik ja kevlar“ ning Kilingi-Nõmme ühishoone kunstikonkursi dokumendid ning konkursi käigus antud selgitused. Tööprojekt peab sisaldama infot teose konstruktsiooni, seinakinnituse lahendusest ning nendega kaasnevatest töödest. Taiese, selle osade (konstruktsioon, seinakinnitus) projekteerija peab omama vastava eriosa projekteerimiseks kutsetunnistust tase 6 või kõrgem. Koostatud projekt tuleb kooskõlastada vähemalt Riigi Kinnisvara AS-iga, hoone arhitekti ja vajadusel ka teiste institutsioonidega.
* Kõik kunstiteose paigalduse ja valmistamisega kaasnevad kulud (sh vajadusel ka projektid ja vajaminevad kooskõlastused) kuuluvad töömahtu. Kõik teose paigaldamisega kaasnevad tööd kuuluvad hanke mahtu.
* Juhul, kui taiese paigaldamisel rikutakse Kilingi-Nõmme ühishoonet, väliala, seal asuvaid objekte, tuleb taastada nende esialgne olukord ja kvaliteet.

Protokollija  
/allkirjastatud digitaalselt/  
Sixten Heidmets, Riigi Kinnisvara ruumilahenduste projektijuht  
  
Žürii liikmed  
/allkirjastatud digitaalselt/  
Reino Rass, žürii esimees, Kilingi-Nõmme ühishoone arhitekt  
Jüri Triletski, Siseministeeriumi nõunik  
Johannes Luik, Eesti Kunstnike Liit  
Vergo Vernik, Eesti Kunstnike Liit  
Kädi Talvoja, Eesti Kunstiteadlaste ja Kuraatorite Ühing  
Anu Allas, Eesti Kunstiteadlaste ja Kuraatorite Ühing  
  
Hääletusõiguseta eksperdid  
/allkirjastatud digitaalselt/  
Kaido Kõplas, Politsei- ja Piirivalveameti Lääne prefekt  
Heiki Soodla, Päästeameti Lääne päästekeskuse juht  
Külli Karu, Saarde valla abivallavanem  
Aigo Keskküla, Riigi Kinnisvara kinnisvaraarenduse projektijuht